ICHI ล้างภาพจำ ‘ตัน’..!?
ที่ผ่านมา ไม่ว่าจะเป็นตัวสินค้าหรือโฆษณาของบริษัท อิชิตัน กรุ๊ป จำกัด (มหาชน) หรือ ICHI จะเห็นภาพ “เสี่ยตัน ภาสกรนที” ติดอยู่เสมอ
17 มี.ค. 2562

สำนักข่าวรัชดา
ที่ผ่านมา ไม่ว่าจะเป็นตัวสินค้าหรือโฆษณาของบริษัท อิชิตัน กรุ๊ป จำกัด (มหาชน) หรือ ICHI จะเห็นภาพ “เสี่ยตัน ภาสกรนที” ติดอยู่เสมอ
กลายเป็นภาพจำที่ว่า เสี่ยตันคือ ICHI…ICHI คือเสี่ยตัน ไปซะแล้ว !!
แต่น่าแปลก !! ที่ช่วงระยะหลังมานี้ เริ่มเห็นการเปลี่ยนแปลงของ ICHI หรือแบรนด์ “อิชิตัน” ที่ไม่มีภาพเสี่ยตันในโฆษณาและตัวสินค้าให้เห็น ??
หรือ ICHI จะต้องการล้างภาพจำของเสี่ยตันออกจากแบรนด์อิชิตัน แล้วหันไปให้ความสำคัญกับตัวสินค้าแทน ??
อย่าลืมว่าในยุคที่ตลาดชาเขียววายไปแล้ว จะเห็นว่าถ้าไม่ทำโปรโมชั่น ยอดขายก็ไม่กระเตื้อง…
ครั้นจะใช้มุกเดิม ๆ อย่างภาพลักษณ์ของเสี่ยตันมาเป็นจุดขาย หรือใช้โปรโมชั่นหวยชาเขียวรวยรายวัน ก็ขายไม่ได้แล้ว
สะท้อนได้จากผลประกอบการในช่วง 4 ปีที่ผ่านมาที่ถดถอยลงเรื่อย ๆ…
โดยปี 2558 เคยมีกำไรสุทธิ 812.74 ล้านบาท จากรายได้รวม 6,356.77 ล้านบาท อัตรากำไรสุทธิ 12.79% ปี 2559 กำไรสุทธิลดลงอยู่ที่ 368.48 ล้านบาท จากรายได้รวม 5,266.09 ล้านบาท อัตรากำไรสุทธิ 7% ปี 2560 กำไรสุทธิลดลงเหลือ 315.09 ล้านบาท จากรายได้รวม 5,719.03 ล้านบาท อัตรากำไรสุทธิ 5.51%
ส่วนปี 2561 กำไรสุทธิลดฮวบเหลือแค่ 43.84 ล้านบาท จากรายได้รวม 5,216.22 ล้านบาท อัตรากำไรสุทธิ 0.84%
สาเหตุหลักมาจากต้นทุนขายเพิ่มขึ้นเป็น 4,431.2 ล้านบาท จากปีก่อนอยู่ที่ 4,334.7 ล้านบาท หรือ จาก 76.2% เป็น 85.2% เมื่อเทียบกับรายได้ เนื่องจากมีการแข่งขันทางด้านราคาและภาษีสรรพสามิตและภาษีน้ำตาล
โจทย์ของ ICHI จึงต้องคิดใหม่…ทำใหม่ เพื่อหาทางหยุดยั้งการถดถอยของรายได้และกำไรสุทธิให้ได้ !!
แต่…ในภาวะที่ตลาดชาเขียวพร้อมดื่มเติบโตได้ยาก แถมยังเป็นทะเลแดงเดือด ที่มีทั้งคู่แข่งทางตรงและทางอ้อม
หากยังฝากความหวังไว้กับเครื่องดื่มชาเขียวอย่างเดียว มีความเสี่ยงสูงที่จะขาดทุนอย่างหลีกเลี่ยงไม่ได้…
ICHI จึงตัดสินใจลดบทบาทของชาเขียว แล้วหันไปบูมน้ำสมุนไพรแทน
เห็นได้จากการเปิดตัวผลิตภัณฑ์ใหม่ล่าสุด “เย็นเย็นฟัน” น้ำจับเลี้ยงผสมวุ้นมะพร้าวเฉาก๊วยที่ ICHI หวังใช้เป็นธงรบในการรักษาแชมป์ตลาดเครื่องดื่มน้ำสมุนไพรให้แข็งแกร่งขึ้น
ขนาดที่ว่าตั้งเป้าทำรายได้ไว้สูงถึง 300 ล้านบาทต่อปี !!
จะทำได้ตามเป้าหรือไม่นั้นเป็นเรื่องที่น่าติดตาม
แต่…ที่น่าตั้งข้อสังเกต ในโฆษณาชุดใหม่นี้ ไม่มีเสี่ยตันโผล่มาให้เห็น กลับเลือกใช้ 4 ดาราวัยใสจากซีรีส์ดังแทน
เข้าใจว่าคงต้องการให้เข้ากับตัวโปรดักส์ที่เน้นจับกลุ่มคนรุ่นใหม่…
แต่ก็อดคิดไม่ได้ว่า ICHI คงอยากล้างภาพจำของเสี่ยตัน จริง ๆ แล้วสินะ !!
…อิ อิ อิ…

